Parys-boere: Uitspraak wéér uitgestelVyf van die beskuldigdes Maandag in die hof. Van links is Boeta van der Westhuizen, kapt. Henk Prinsloo, Cor Loggenberg, Loedie van der Westhuizen en Miela Jansen van Vuuren (8 Julie 2019). (Foto: Tania Heyns/Maroela Media) Die ses mans van Parys wat op twee aanklagte van moord tereg staan was Maandagoggend sigbaar teleurgesteld toe uitspraak in die saak wéér uitgestel is. Regter Corné van Zyl sou vandeesweek uitspraak in die hooggeregshof in Parys gelewer het, maar die verrigtinge het weer eens nie vanoggend begin soos verwag nie aangesien Van Zyl ernstig siek is. Die saak is nou van 15 tot 18 Oktober op die hofrol geplaas. Van Zyl sou aanvanklik in Mei haar uitspraak gelewer het in dié opspraakwekkende verhoor wat al sedert Mei 2017 sloer, maar het die saak uitgestel omdat die uitspraak nog nie gereed was nie. Sy het destyds gesê dat sy nie haar uitspraak kon voltooi nie weens die geweldige omvang van rekords wat deurgewerk moet word, en die aantal kwessies wat na vore gekom het in die meer as twee jaar lange verhoor. Boeta van der Westhuizen, sy seun Loedie van der Westhuizen, Anton Loggenberg en sy seun Cor Loggenberg, kapt. Henk Prinsloo en Miela Jansen van Vuuren staan tereg vir die moord op Samuel Tjixa en Simon Jubeba in Januarie 2016. Die staat beweer die ses beskuldigdes was deel van ŉ groep boere wat op 6 Januarie 2016 vir Tjixa en Jubeba op die plaas Swartklip aangekeer en só erg aangerand het dat hulle later in die hospitaal aan hul beserings beswyk het. Van die beskuldigdes en hul familielede buite die hof (8 Julie 2019). (Foto: Tania Heyns/Maroela Media) Buite die hof is vrae gevra oor wat sou gebeur indien van Zyl in Oktober steeds siek is, waarop adv. Piet Pistorius, Boeta se regsverteenwoordiger, verduidelik het dat indien die regter teen daardie tyd daartoe in staat is om haar uitspraak te skryf, ŉ ander regter die saak moontlik kan afhandel. “Dit is ŉ teleurstelling. Ek weet julle wil afsluiting hê. Dié saak het ongelukkig al ŉ paar draaie geloop,” het Pistorius aan die beskuldigdes gesê. Rikki van der Westhuizen, Boeta se vrou en Loedie se ma, het aan Maroela Media gesê sy ook is teleurgesteld dat die saak weer eens uitgestel is. “Ons het regtig ons harte daarop gesit dat dit nou gaan klaar wees, maar ek glo daar is ’n doel daarmee. Dit is nou so, ons kan dit nie jaag nie,” het sy gesê. Sy het bygevoeg dat sy met elke verskyning haarself emosioneel moet voorberei. “Jy weet, in Oktober is dit al amper vier jaar [sedert die voorval.]”